Florin Piersic, transferat la cardiologie. De ce a fost nevoie de asta
- Iulia Moraru
- 1 mai 2024, 09:19
Florin Piersic a fost adus la Institutul Inimii din Cluj-Napoca și internat pe secția de cardiologie marți, după ce, săptămâna trecută, a suferit o intervenție chirurgicală la un genunchi, la Spitalul Militar.
Actorul în vârstă de 88 de ani este acum stabil și cooperează cu medicii și asistentele care îi supraveghează constant starea de sănătate.
Florin Piersic nu va fi transferat în străinătate
Medicii de la Institutul Inimii din Cluj-Napoca au transmis că actorul e sub tratament medicamentos, iar starea lui nu necesită transferul la un alt spital din țară sau din străinătate.
„Este într-o stare stabilă în momentul de față. Se află internat pe secția de Cardiologie din Institutul nostru, sub tratament medicamentos. Dar vreau să subliniez că familia mi-a cerut în mod expres să nu furnizez informații pentru că dorește intimitate și discreție vizavi de starea dumnealui”, a declarat un reprezentant al Institutului, potrivit știrileprotv.ro.
Florin Piersic a fost spitalizat vineri din cauza unei infecții la genunchi. În timpul investigațiilor, medicii au constatat că infecția s-a răspândit până la stimulatorul cardiac pe care îl poartă de mai mulți ani.
Actorul urma să urce pe scenă după Paști
Florin Piersic urma să urce pe scenă pe data de 9 mai, la Cluj-Napoca, cu spectacolul „Nu întreba câți ani am”. Acesta a fost între timp reprogramat, având în vedere starea lui de sănătate.
Actorul a susținut ultimul său spectacol pe data de 6 aprilie 2023. Interpretând piesa „Străini în noapte”, el a urcat pe scena Teatrului Radu Stanca din Sibiu.
Florin Piersic a împlinit 88 de ani pe 27 ianuarie și tot atunci și-a pus o dorință.
„Îmi doresc ca oamenii din jurul meu să fie buni, să fie aşa cum doresc eu să fie şi aşa cum îmi doresc mie să fiu până în ultima zi a vieţii mele. Dacă nu mă opreşte cineva pe stradă, sunt bolnav.
Eu abia aştept să fiu oprit, să îmi spună lumea ceva, să îmi spună unde e şalul alb, dar batista roşie”, a declarat atunci marele actor.